Document ID: 31990D0204

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 4ης Απριλίου 1990
που επιτρέπει στην Ιταλική Δημοκρατία να επιτρέψει προσωρινά την εμπορία σπόρων προς σπορά ρυζιού που δεν ικανοποιούν τις απαιτήσεις της οδηγίας 66/402/ΕΟΚ του Συμβουλίου
(90/204/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά (1), όπως τροποποιήθηκε τελευταία από την οδηγία 89/2/ΕΟΚ της Επιτροπής (2), και ιδίως το άρθρο 17,
την αίτηση που υπέβαλε η Ιταλική Δημοκρατία,
Εκτιμώντας:
ότι η παραγωγή στην Ιταλία σπόρων ρυζιού προς σπορά που δεν ικανοποιούν τις απαιτήσεις της οδηγίας 66/402/ΕΟΚ ήταν ανεπαρκής το 1989 και ότι για το λόγο αυτό δεν επαρκεί για να καλύψει τις ανάγκες της χώρας αυτής·
ότι δεν είναι δυνατό να ικανοποιηθεί η εν λόγω αίτηση χωρίς τη χρησιμοποίηση σπόρων προελεύσεως άλλων κρατών μελών, ή τρίτων χωρών, που να ανταποκρίνονται σε όλες τις απαιτήσεις που καθορίζει η προαναφερθείσα οδηγία·
ότι πρέπει, συνεπώς, να επιτραπεί στην Ιταλία να επιτρέψει, για περίοδο που λήγει στις 31 Μαΐου 1990, την εμπορία σπόρων του προαναφερθέντος είδους οι οποίοι υπόκεινται σε λιγότερο αυστηρές προδιαγραφές·
ότι πρέπει να επιτραπεί σε άλλα κράτη μέλη που είναι σε θέση να εφοδιάσουν την Ιταλία με τους σπόρους αυτούς, οι οποίοι δεν ικανοποιούν τις απαιτήσεις της εν λόγω οδηγίας, να επιτρέψουν την εμπορία των σπόρων αυτών εφόσον προορίζονται για την Ιταλία ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά Γεωργικών, Κηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Ιταλική Δημοκρατία να επιτρέψει, για περίοδο που λήγει στις 31 Μαΐου 1990, την εμπορία στην επικράτειά της μέγιστης ποσότητας 1 000 τόνων σπόρων προς σπορά ρυζιού (Oryza sativa L.) των κατηγοριών «πιστοποιημένοι σπόροι προς σπορά της πρώτης αναπαραγωγής» ή «πιστοποιημένοι σπόροι προς σπορά της δεύτερης αναπαραγωγής», οι οποίοι δεν ικανοποιούν τις απαιτήσεις που καθορίζονται στο παράρτημα ΙΙ της οδηγίας 66/402/ΕΟΚ όσον αφορά το μέγιστο αριθμό κόκκινων σπόρων, υπό τη προϋπόθεση ότι ικανοποιούνται οι ακόλουθες απαιτήσεις:
α) ο αριθμός κόκκινων σπόρων ρυζιού σε δείγμα 500 γραμμαρίων δεν υπερβαίνει, στην περίπτωση των πιστοποιημένων σπόρων προς σπορά της πρώτης αναπαραγωγής, τους έξι ή, στην περίπτωση των πιστοποιημένων σπόρων προς σπορά της δεύτερης αναπαραγωγής, τους οκτώ·
β) η επίσημη ετικέτα πρέπει να φέρει τις ακόλουθες αναφορές:
- (στην περίπτωση των πιστοποιημένων σπόρων προς σπορά της πρώτης αναπαραγωγής)
«έξι κόκκινοι σπόροι σε δείγμα 500 γραμμαρίων» ή
(στην περίπτωση πιστοποιημένων σπόρων προς σπορά της δεύτερης αναπαραγωγής)
«οκτώ κόκκινοι σπόροι σε δείγμα 500 γραμμαρίων»,
- «προορίζεται αποκλειστικά για την Ιταλία».
Άρθρο 2
Επιτρέπεται στα άλλα κράτη μέλη να επιτρέψουν, με τους όρους που καθορίζονται στο άρθρο 1, την εμπορία στην επικράτεια τους μέγιστης ποσότητας 1 000 τόνων σπόρων προς σπορά ρυζιού, υπό την προϋπόθεση ότι προορίζονται αποκλειστικά για την Ιταλία. Στην επίσημη ετικέτα πρέπει να αναγράφονται οι αναφορές που προβλέπονται στο άρθρο 1 στοιχείο β).
Άρθρο 3
Τα κράτη μέλη ανακοινώνουν στην Επιτροπή πριν από τις 31 Ιουλίου 1990 τις ποσότητες σπόρων προς σπορά που έχουν τεθεί σε εμπορία στην επικράτειά τους σύμφωνα με την παρούσα απόφαση. Η Επιτροπή θα ενημερώσει σχετικά τα άλλα κράτη μέλη.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 4 Απριλίου 1990.

Labels: 3
17
18
6